REGOLAMENT TAL-KUMMISSJONI (KE) Nru 1391/2007
tas-27 ta’ Novembru 2007
li jistipula miżuri partikolari rigward l-applikazzjoni tar-Regolament (KE) Nru 1267/2007 fis-settur tal-laħam tal-majjal
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kummissjoni (KEE) Nru 3444/90 tas-27 ta’ Novembru 1990 li jistabbilixxi regoli dettaljati għall-għoti ta’ l-għajnuna għall-ħażna privata tal-laħam tal-majjal, (1) kif emendat l-aħħar bir-Regolament (KE) Nru 851/2003, u b'mod partikolari l-Artikolu 11(b) tiegħu,
Billi:
L-analiżi tas-sitwazzjoni wriet li hemm riskju li l-partijiet interessati jagħmlu użu eċċessiv mill-iskema ta' għajnuna għall-ħżin privat introdotta bir-Regolament (KE) Nru 1267/2007 (2); għaldaqstant jeħtieġ li l-applikazzjoni tar-Regolament imsemmi tiġi sospiża, u li ma jintlaqgħux l-applikazzjonijiet kurrenti,
ADOTTAT DAN IR-REGOLAMENT:
Artikolu 1
1. L-applikazzjoni tar-Regolament (KE) Nru 1267/2007 hija sospiża mit-28 ta’ Novembru 2007 sa l-4 ta’ Diċembru 2007.
2. L-applikazzjonijiet li tressqu fis-27 ta’ Novembru 2007, li d-deċiżjoni dwar l-aċċettazzjoni tagħhom kellha tittieħed matul dan il-perjodu, mhumiex milqugħa.
Artikolu 2
Dan ir-Regolament għandu jidħol fis-seħħ fit-28 ta’ Novembru 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 27 ta’ Novembru 2007.